Papersnake/gushiwen huggingface dataset:
颂古一百二十一首
释宗杲（宋代）

青州七斤衫，尽力提不起。
打破赵州关，总是自家底。
刘待诏老子出关图卷
刘意（宋代）

不驰骏马驾青牛，西度函关紫气浮。
文字五千传道德，仅同释教让儒流。
分韵得也字赠林生瑛充贡
黄哲（元代）

冰霜戒元律，游子发中野。筵几惜离群，罍尊企倾写。

庭柯覆喧鸟，场藿维征马。锡贡拟璆琳，光辉孰云舍。

又渊穆奥典，璧水观儒雅。攀鳞尔所之，附骥吾衰也。

滔滔岁华晚，积雪晨飞洒。行矣慎毋淹，长怀问津者。
寿陆云闲道判
陆文圭（元代）

诞日曾生陆地花，双鸾扶下五云车。安期共约游三岛，方朔应留醉九霞。

盛集儒流胜仙侣，多培阴德种丹砂。冷斋书客来称寿，自笑东风两鬓华。
天池鱼
刘鹗（清代）

君不见万岁山下、天池中，赪鲂赤鲤森蚁蜂。荷阴柳影护深碧，扬鬐鼓鬣何憧憧！

恩波浩荡得所托，异日或可随云龙。乘舆北狩未及远，鱼已就戮遭群凶。

公然白日恣窃盗，得钱聊复斗酒供。圣恩自谓守禦固，岂知守者元非忠？

群鲜无知固可负，忍负主意将为容。又不见苍生与鱼正相似，托身天池尚如此。
东溪早步
胡宿（宋代）

宿雨澄纷幕，高霞冠远岑。青莲护水色，翠竹结村阴。

雪浪鱼跳藻，风簧鸟啭林。峭帆天末起，撩动五湖心。
怨歌行
薛季宣（宋代）

男儿多负心，女心良易知。琴音和且谐，何以得淫思。

文君慕相如，慇勤夜于飞。不惜鹔鹴裘，愁成远山眉。

茂陵独何事，为颦效东施。兴言念畴昔，卿红恍如玑。

弹作白头吟，深心写琴诗。郎听弦上声，妾志终不移。

清商感人情，两意亦以非。文君获所愿，相如悟沈迷。

宁能已消渴，琴台遂同归。妾欲理丝桐，丝桐亮以悲。

谓言无终极，当非长别离。
家园消夏 其三
蒋廷锡（清代）

草长塞三径，芟拔为锄荒。独留蜀葵花，红白遥相望。

绿萝深窈窕，高松倚青苍。虽无向日心，而得枝叶昌。

庭前堆乱石，横卧如群羊。还疑身入群，对石两相忘。
元和圣德诗
韩愈（唐代）

皇帝即阼，物无违拒。曰旸而旸，曰雨而雨。维是元年，

有盗在夏。欲覆其州，以踵近武。皇帝曰嘻，岂不在我。

负鄙为艰，纵则不可。出师征之，其众十旅。军其城下，

告以福祸。腹败枝披，不敢保聚。掷首陴外，降幡夜竖。

疆外之险，莫过蜀土。韦皋去镇，刘辟守后。血人于牙，

不肯吐口。开库啖士，曰随所取。汝张汝弓，汝鼓汝鼓。

汝为表书，求我帅汝。事始上闻，在列咸怒。皇帝曰然，

嗟远士女。苟附而安，则且付与。读命于庭，出节少府。

朝发京师，夕至其部。辟喜谓党，汝振而伍。蜀可全有，

此不当受。万牛脔炙，万瓮行酒。以锦缠股，以红帕首。

有恇其凶，有饵其诱。其出穰穰，队以万数。遂劫东川，

遂据城阻。皇帝曰嗟，其又可许。爰命崇文，分卒禁御。

有安其驱，无暴我野。日行三十，徐壁其右。辟党聚谋，

鹿头是守。崇文奉诏，进退规矩。战不贪杀，擒不滥数。

四方节度，整兵顿马。上章请讨，俟命起坐。皇帝曰嘻，

无汝烦苦。荆并洎梁，在国门户。出师三千，各选尔丑。

四军齐作，殷其如阜。或拔其角，或脱其距。长驱洋洋，

无有龃龉。八月壬午，辟弃城走。载妻与妾，包裹稚乳。

是日崇文，入处其宇。分散逐捕，搜原剔薮。辟穷见窘，

无地自处。俯视大江，不见洲渚。遂自颠倒，若杵投臼。

取之江中，枷脰械手。妇女累累，啼哭拜叩。来献阙下，

以告庙社。周示城市，咸使观睹。解脱挛索，夹以砧斧。

婉婉弱子，赤立伛偻。牵头曳足，先断腰膂。次及其徒，

体骸撑拄。末乃取辟，骇汗如写。挥刀纷纭，争刌脍脯。

优赏将吏，扶珪缀组。帛堆其家，粟塞其庾。哀怜阵没，

廪给孤寡。赠官封墓，周匝宏溥。经战伐地，宽免租簿。

施令酬功，急疾如火。天地中间，莫不顺序。幽恒青魏，

东尽海浦。南至徐蔡，区外杂虏。怛威赧德，踧踖蹈舞。

掉弃兵革，私习簋簠。来请来觐，十百其耦。皇帝曰吁，

伯父叔舅。各安尔位，训厥甿亩。正月元日，初见宗祖。

躬执百礼，登降拜俯。荐于新宫，视瞻梁梠.戚见容色，

泪落入俎。侍祠之臣，助我恻楚。乃以上辛，于郊用牡。

除于国南，鳞笋毛簴。庐幕周施，开揭磊砢.兽盾腾拏，

圆坛帖妥。天兵四罗，旂常婀娜。驾龙十二，鱼鱼雅雅。

宵升于丘，奠璧献斝。众乐惊作，轰豗融冶。紫焰嘘呵，

高灵下堕。群星从坐，错落侈哆。日君月妃，焕赫婐vi.

渎鬼濛鸿，岳祗嶪峨。饫沃膻芗，产祥降嘏。凤凰应奏，

舒翼自拊。赤麟黄龙，逶陀结纠。卿士庶人，黄童白叟。

踊跃欢呀，失喜噎欧。乾清坤夷，境落褰举。帝车回来，

日正当午。幸丹凤门，大赦天下。涤濯刬磢，磨灭瑕垢。

续功臣嗣，拔贤任耇.孩养无告，仁滂施厚。皇帝神圣，

通达今古。听聪视明，一似尧禹。生知法式，动得理所。

天锡皇帝，为天下主。并包畜养，无异细钜。亿载万年，

敢有违者？皇帝俭勤，盥濯陶瓦。斥遣浮华，好此绨纻。

敕戒四方，侈则有咎。天锡皇帝，多麦与黍。无召水旱，

耗于雀鼠。亿载万年，有富无窭。皇帝正直，别白善否。

擅命而狂，既翦既去。尽逐群奸，靡有遗侣。天锡皇帝，

厖臣硕辅。博问遐观，以置左右。亿载万年，无敢余侮。

皇帝大孝，慈祥悌友。怡怡愉愉，奉太皇后。浃于族亲，

濡及九有。天锡皇帝，与天齐寿。登兹太平，无怠永久。

亿载万年，为父为母。博士臣愈，职是训诂。作为歌诗，

以配吉甫。
春行
陆游（宋代）

九日春阴一日晴，强扶衰病此闲行。
猩红带露海棠湿，鸭绿平堤湖水明。
酒贱柳阴逢醉卧，土肥稻垄看深耕。
山翁莫道浑无用，解与明时说太平。
大墙上蒿行
姚燮（清代）

使君善饮酒，使君饮酒如长渑。昨日见野草青，今日飞花满城。

昨风淅淅，雨何冥冥。燕子胡蝶飞下上，间关黄鸟枝头鸣，物尚有情。

使君局龊闭门居椽下，宜其兀奡亢爽多不平。为使君佩双龙剑，饰冠以缨。

怒马如龙八尺，珠轪玉铃。出门驰骤向沙碛，弯弓射雁，舞槊啼熊猩。

落日沈没欲夕，归来下马，上堂置席，方丈罗豆罂。

十二翡翠帘，悬镜作芙蓉屏。一屏千镜挂明月，一镜一月千月明。

楚娃越艳，绮何媌娙。使君上座，歌朝欢暮欢曲，堂下合奏琴瑟筝。

但觉瑽瑽铮铮，鬟钗带佩皆为声。承颐指，争目成。

稽首祝使君寿，千岁百龄。使君自顾，头秃发落，不复童婴。

昨日冠盖交，今日丘陵。高丘下陵，狐狸穴其侧，上有飞虻与萤。

松柏以为盖，凄凄飒飒，何有华榱雕甍。忽焉不乐，俯首涕零。

富贵不可以久娱悦，安得白日系之以长绳？有酒而弗醉，使君老矣乌乎情？
秦国公主挽诗
刘攽（宋代）

渭阳追舅氏，婺女嫁天孙。平日诸姑问，当时赤绶尊。

烟波空北渚，荻竹自长门。后夜秦楼月，哀箫閟九原。
赵既见和复次韵答之
苏轼（宋代）

长安小吏天所放，日夜歌呼和丞相。
岂知后世有阿瞒，（曹公自言参之后。
）北海樽前捉私酿。
先生未出禁酒国，诗语孤高常近谤。
几回无酒欲沽君，却畏有司书簿帐。
（近制，公使酒过数法甚重。
）酸寒可笑分一斗，日饮无何足袁盎。
更将险语压衰翁，只恐自是台无饷。
贫女观音
释居简（宋代）

雪藕铢衣不自珍，人间丝枲谩纷纭。何如小白花山上，别剪彤霞与白云。
鸡笼积雪
褚禄（清代）

移来琼岛是何年，积素凝华入望妍。瑞数碧鸡开运会，城依元圃说桑田。

玉山岝崿光相映，银海波涛势欲连。不信炎方寒起粟，燕云迢递近中天。
寄朱元弼
王令（宋代）

春城春雨绿春潭，冉冉归舟上去帆。
爱子有诗留我别，悔予无酒僯君衔。
东风随卷行人袖，落日犹明去客衫。
好有新诗寄幽寂，我心无泊似摇{左方右参}。
看论语四首 其二
陈渊（宋代）

天道文章岂两岐，雷声渊默本同时。如何子贡能言者，说与无言更有疑。
怀娄东陈静孚
黄渊耀（明代）

世已无如假，谁能识道真。素心聊望古，白眼看时人。

我道犹灰冷，君情较酒醇。沉沉怀抱积，何日得前陈。
溪居
牛克敬（清代）

潺潺溪水绕柴扉，略与尘寰机事违。孤鹜自沈红日远，片帆遥指白云归。

夏畦雨足间农少，野寺无僧晚磬稀。只有钓翁明月下，十千沽酒锦鳞肥。
悲秋
卢殷（唐代）

秋空雁度青天远，疏树蝉嘶白露寒。

阶下败兰犹有气，手中团扇渐无端。
偈五十三首 其五十
释克勤（宋代）

一切无收摄，触处圆成。应用绝参差，莫穷形相。向千圣顶𩕳上，有时露出佛祖莫穷底机关。

于一毫端中，有时演出主宾互换底文彩。经天纬地，玉转珠回。

海神知贵不知价，留与人间光照夜。
自题容我山房 其二
虔礼宝（清代）

退思祇愿身无过，守分方知乐有余。酿酒先栽三径菊，看山更拥一床书。
杏溪十首·杏水
姚合（唐代）

不与江水接，自出林中央。穿花复远水，一山闻杏香。
我来持茗瓯，日屡此来尝。
安眠
王洋（宋代）

随处便随眠，昏昏息万缘。
魂如双翅蝶，身在四禅天。
素饰罗为幌，芳茵锦作筵。
心如怀宠辱，未必得安然。
听江笛送陆侍御（同丘员外赋题）
韦应物（唐代）

远听江上笛，临觞一送君。还愁独宿夜，更向郡斋闻。
记小圃花果二十首
刘克庄（宋代）

但见空林摘，谁知园户馋。
诏书免包贡，野老可分甘。
过陂子迳五十余里，乔木蔽天，遣闷七绝句
杨万里（宋代）

林中亭午始微明，枫倒杉倾满路横。
黄叶青苔深一丈，先生却爱此中行。
荆妻剥笋为供戏赋示之
邓云霄（明代）

衙斋客不到，竹里失群贤。且剥班龙尾，来参玉版禅。

铜铛澄涧水，厨火杂山烟。庑下还如此，烦君举案前。
暮秋言怀
魏徵（唐代）

首夏别京辅，杪秋滞三河。沉沉蓬莱阁，日夕乡思多。

霜剪凉阶蕙，风捎幽渚荷。岁芳坐沦歇，感此式微歌。
宿招贤馆
汪藻（宋代）

儿时客衢州，尝过招贤馆。主人敬爱客，置驿极安便。

堂前花作敬，堂后竹成援。人来铜步岭，路异玉玉县。

回头四十载，兴废眼中见。重寻旧馆盟，井径无复辨。

沉吟茂林缺，怅望佳石转。道逢里监门，难我曾识面。

白头相劳苦，语已涕双泫。破屋为少留，天寒雨如线。
上元夜效小庾体
高瑾（唐代）

初年三五夜，相知一两人。连镳出巷口，飞毂下池漘.

灯光恰出月，人面并如春。遨游终未已，相欢待日轮。
浙东别友人
徐文烜（清代）

岁晚催孤客，乡心逐小舠。来随江水远，去绕越山高。

寒日淡霜野，阴风乱夕涛。感君多意气，不必赠绨袍。
江南弄七首 其一 江南弄
萧衍（南北朝）

众花杂色满上林。舒芳耀绿垂轻阴。连手躞蹀舞春心。

舞春心。临岁腴。中人望。独踟蹰。
相台道中
吕陶（宋代）

北道风霜老未谙，倦驱羸马亦骖驔。此行谁信游沙漠，心逐晴云万里南。
折丹桂·气财色酒相调引
王哲（金朝）

气财色酒相调引。迷惑人争忍。因斯染患请郎中，鬼使言，你且尽。不须把脉休频诊，死病今番准。这回须去没推辞，复勾追交贴紧。进来阴府心寒懔。对判官详审。高呼鬼使急＊＊，不凌迟，更待甚。镬汤浴过铁床寝。铜汗频频饮。哀声祷告且饶些，后番儿，不敢恁。
渊明祠
顾禄（明代）

黄阁彤扉尽宋臣，归来松菊伴闲身。
举头谁识悠然意，只有南山是故人。
赠别耆英二首 其一
赵蕃（宋代）

学诗曾及谢玄晖，传授应同一唯归。旧宅纵荒书故在，不妨幽僻借僧扉。
水调歌头 其六 癸丑中秋
叶梦得（宋代）

河汉下平野，香雾卷西风。倚空千嶂横起，银阙正当中。

常恨千千此夜，醉倒歌呼谁和，何事偶君同。莫恨岁华晚，容易感梧桐。

揽清影，君试与，问天公。遥知玉斧初斫，重到广寒宫。

付与孤光千里，不遣微云点缀，为我洗长空。老去狂犹在，应未笑衰翁。
洛阳尉刘晏与府掾
王昌龄（唐代）

良友呼我宿，月明悬天宫。道安风尘外，洒扫青林中。

削去府县理，豁然神机空。自从三湘还，始得今夕同。

旧居太行北，远宦沧溟东。各有四方事，白云处处通。
歌风台
方孝孺（明代）

歌风台下春水黄，歌风台上春草碧。黄河之水日夜流，碧草年年自春色。

汉祖当时为帝王，龙泉三尺飞秋霜。五年马上得天下，富贵乐在归故乡。

台前老人争拜跪，柱杖麻衣见天子。龙颜自喜还自伤，一半随龙半随鬼。

翻思昔日亭长时，一心捧檄日夜驰。耶今宇宙过四海，一榻之外谁撑持。

却令猛士镇寰宇，安得长年在乡里。可怜创业垂统君，后使乾机付诸吕。

淮阴少年韩将军，金戈铁马立战勋。藏弓烹狗太逼迫，解衣推食何殷勤。

致令英雄遭妇手，血溅红裙当斩首。萧何下狱子房归，左右功臣皆掣肘。

还乡悲唱大风歌，向来老将今无多。咸阳宫阙亲眼见，不忍荆棘埋铜驼。

台前老人泪如雨，为言不独汉高祖。古来世事无不然，稍稍功成忘险阻。

荒祠古庙名歌台，前人巳尽今人哀。感激悲歌下台去，断碑春雨生莓苔。
续咏史二首 其一 严君平
方一夔（宋代）

西蜀严夫子，易老养高致。日阅裁数人，少取多论议。

初不要赢裁，未暮辄关肆。人知取人廉，要之亦裁事。

假我龟策业，行我诲人意。夫子不弃世，谁言两相弃。
颂古六十二首 其六十二
释清远（宋代）

彼此且无相负累，行人无不失钩锥。虽然不瞎众生眼，也好拳头劈口槌。
张孟奇过访邻仙楼投赠新诗次韵答之
邓云霄（明代）

习静巍楼万事轻，客来歌笑落层城。传书屡叹三年别，挂席惟消百里程。

溟海雄风排槛急，罗浮佳气入杯清。紫霞去后芳邻寂，邀得才仙意倍倾。
题东老庵
张衡（宋代）

东老遗风且百年，乡评犹叹子孙贤。
金丹数满三千行，玉笈名留十八仙。
座上杯盘由好客，鼎中饘粥且随缘。
相逢咸恨匆匆去，绝胜空回访戴船。
题四弟以道横轴画
晁补之（宋代）

黄叶满青山，枯蒲静寒水。凫雁下坡塍，牛羊散墟里。

担穫暮来归，儿迎妇窥篱。虎头无骨相，田野有馀思。
题汪思原耕读轩
蓝智（明代）

南山多白云，中有幽人庐。稽古志高尚，治生遂閒居。

晨耕陇上田，夕咏窗间书。筋力岂不疲，性情聊自舒。

嘉苗雨露深，蠹简尘埃馀。耒耜慕伊稷，弦琴诵唐虞。

鸟鸣布谷晚，萤聚下帷初。播殖乃有穫，研覃谅非迂。

三冬编屡绝，卒岁瓶可储。乐哉耦耕人，允矣君子儒。
自惠山至吴下寄酬南徐从事
李骘（唐代）

不接芳晨游，独此长洲苑。风颜一成阻，翰墨劳空返。

悠悠汀渚长，杳杳蘋花晚。如何西府欢，尚念东吴远。

瑶音动清韵，兰思芬盈畹。犹及九峰春，归吟白云巘.
忆郊天
鲍溶（唐代）

忆向郊坛望武皇，九军旗帐下南方。六龙日驭天行健，

神母呈图地道光。浓暖气中生历草，是非烟里爱瑶浆。

至今满耳箫韶曲，徒羡瑶池舞凤凰。
一梧斋与竹士夜谈去后作
金逸（清代）

一帘细雨不成丝，挽婿镫前与论诗。家近不归如梦远，花寒未论识秋迟。

心灰久病拈针懒，眉讳新愁只镜知。约略听他双燕语，腰肢减瘦比来时。
和建小学韵呈赵求仁使君
刘黻（宋代）

理非精妙事非粗，一性空明彻万殊。
白发圣人由稚子，常惺惺处是工夫。
送李尚宝伯承弟仲连归濮阳
黎民表（明代）

李侯芳誉腾青云，更有爱弟能攻文。担簦远来游上国，历块丰神倾昔闻。

共着斑衣奉慈母，满挹黄封起为寿。谢庭玉树乃连枝，玄圃灵芝竞三秀。

兄也委身奉明主，弟也翻飞向林薮。谁肯咸阳作布衣，却待燕台收马首。

两情去住正堪怜，歧路还逢雨雪天。尧祠苍莽望中断，濮水潺湲何处边。

青门群公争祖席，知尔思归留不得。云霄豪举讵为难，麟角凤毛人共识。

池塘别后句应成，宝月流辉在玉京。倚门予独劳归梦，鸿雁南飞少寄声。
所祝送宁秀才
徐积（宋代）

所祝君者，岂敢如息。在养在正，在进在德。

在好闻过，在亲亮直。精讲明辨，所以臧也。早夜思索，不可忘也。

以正而通，以正而穷。以义而始，以义而终。勉之戒之，其所养者，勿使害之。
次韵
牟巘五（宋代）

大海相环宛一洲，浮沤乍起已千秋。
三壬笑向人间世，四癸时寻物外游。
我辈安能知许事，平生未若乐斯丘。
开窗翠竹时丁对，更说诸余总谬悠。
洪平斋有官舍见月三首与程杨二公又各次韵中秋日休诸友用韵为戏奔逸绝尘之作未能拟其万一也 其三
方一夔（宋代）

忆昔战秋闱，不复返只轮。嗟此无用学，棘猴费精神。

当时羞见月，月岂欲负人。我去月千里，月来转情亲。

馀音唱窈窕，小诗斗清新。团团桂树影，金粟香不陈。

便当结幽佩，凌空访仙真。那知满夜夜，此去空尘尘。

翩然倚高寒，不数肇与晨。笑渠老章句，步骤准过秦。
春晚简德孺
李处权（宋代）

人生有酒即佳辰，忽忽园林已暮暮。
雨后落花浑帖砌，风前飞絮欲沾人。
我如放浪陶彭泽，公是风流贺季真。
伊水崧雪在何处，旧衣犹有洛阳尘。
回溪道中
杨公远（宋代）

山束溪流窄迳迂，眼前景物入诗无。
田中蝌蚪古文字，柳下舂鉏新画图。
巨室储茶供客贩，小旗夸酒诱人沽。
行行不记几多里，回首林端日又晡。
再游巾子山寺
任翻（唐代）

灵江江上帻峰寺，三十年来两度登。

野鹤尚巢松树遍，竹房不见旧时僧。
赠王山人
许浑（唐代）

贳酒携琴访我频，始知城市有闲人。君臣药在宁忧病，

子母钱成岂患贫。年长每劳推甲子，夜寒初共守庚申。

近来闻说烧丹处，玉洞桃花万树春。
雨中卧病有感
陆游（宋代）

病卧穷山白发新，不堪风雨过中春。
歌呼空倚一尊酒，零落渐无吾辈人。
千载诗书成长物，两京宫阙委胡尘。
非熊老子不复见，谁吊遗魂清渭滨？
留别洪琼辉
张岳龄（清代）

岂不惜俦侣，青山招我归。论文虚竹屋，避暑净荷衣。

古道几人共，知音今日稀。思君当后夜，落月有余辉。
海南百果相续多中土所无纪以绝句 其三
陈宝琛（清代）

沙拉生土中，蛇皮色深紫。细嚼清且腴，貌取几失子。
次韵元夕 其二
韩淲（宋代）

辇路元宵盛，楼台烟火深。异乡今日意，乐事去年心。

溪阔斜阳下，林空细雨侵。扶舆且萧散，寻胜一閒吟。
都门观别
李时行（明代）

邮亭官柳乱啼莺，几处笙歌送客行。歧路东西不同去，春风一样别离情。
和欧阳永叔少师会老唱和诗三首·和汝阴侍读
苏颂（宋代）

出守尝希阮仲容，剖符仍继夏侯公。
金华旧侣三贤并，绿野先归二老同。
宴会莫如今日盛，唱酬还有古人风。
自嗟流落江湖外，不得尊前听燕鸿。
秋雨怀山中人
王邦畿（明代）

葭菼日以长，袅袅在中阿。之子何为者，秋来不我过。

雁声悲远陌，云气暗长河。好护山中桂，今年风雨多。
双调·雁儿落带得胜令·归隐
汪元亨（元代）

闲来无妄想，静里多情况。物情螳捕蝉，世态蛇吞象。直志定行藏，屈指数兴亡。湖海襟怀阔，山林兴味长。壶觞，夜月松花酿；轩窗，秋风桂子香。
山翁醉似泥，村酒甜如蜜。追思莼与鲈，拨置名和利。鸡鹜乱争食，鹜蚌任相持。风雪双蓬鬓，乾坤一布衣。驱驰，尘事多兴废；依栖，云林少是非。
九日
华岳（宋代）

禾落西风黄叶飞，子卿无信雁来迟。
凄凉自笑刘思父，慷慨难来杜牧之。
归兴十分浓似酒，愁肠一缕乱如丝。
凭君细把茱萸问，此会明年健有谁。
己未过太湖僧寺得宗汝为书寄山蓣白酒长韵诗寄答
黄庭坚（宋代）

从学晚闻道，谋官无见功。早衰观水鉴，内热愧邻邦。

比邻有宗侯，治剧乃雍容。摩手抚鳏寡，藁砧磔强梁。

桃李与荆棘，称物施露霜。政经甚缜密，私不蚍蜉通。

吏舍无请赇，家有侯在堂。府符下盐策，县官劝和羹。

作民敏风雨，令先诸邑行。我居万夫上，阘惰世无双。

此邑宅岩岩，里中颇秦风。翁媪无恙时，出分如峰房。

一钱气不直，白梃及父兄。簪笔怀三尺，揖我谓我臧。

向来豪杰吏，治之以牛羊。我不忍敌民，教养如儿甥。

荆鸡伏鹄卵，久望羽翼成。讼端汹汹来，谕去稍听从。

尚馀租庸调，岁岁稽法程。按图索家资，四壁达牖窗。

掩目鞭扑之，桁杨相推掁。身欲免官去，驽马恋豆糠。

所以积廪盐，未使户得烹。八月酾社酒，公私乐年登。

遣徒与会稽，而悉走荻篁。吾惟不足遣，夙驾略我疆。

邑西軱戾地，是尝婴吾锋。龈龁其强宗，彼乃可使令。

夙夜于远郊，草露沾帷裳。入磴履虎尾，扪萝触虿芒。

借问夕何宿，烟边数峰横。松竹不见天，蟠空作秋声。

谷鸟与溪濑，合弦琵琶筝。税驾乱石间，岩寺鸣疏钟。

山农颇来服，见其父孙翁。苦辞王赋迟，户户无积藏。

民病我亦病，呻吟达五更。韵为诵书语，行歌类楚狂。

举鞭问嘉禾，秣马可及城。惜哉忧城旦，不得对榻床。

洒笔付飞鸟，北风吹报章。书回银钩壮，句与麝煤香。

浮蛆拨官醅，倾壶嫩鹅黄。山气常蓊㔩，此物可屡觞。

蓣药割紫藤，开笼喜手封。味温颇宜人，芼以石饴姜。

举杯引药糜，咏诗对寒江。寄声甚劳苦，相思秋月明。

我邑万户乡，其民资嚚凶。欲割以寿公，使之承化光。

反以来寿我，中有吞舟鲸。铜墨俱王命，职思慰孤茕。

何时赌一掷，烧烛咒明琼。
续怀友诗五首 其一 余左司
张羽（明代）

幽居古垣下，共彼嘉树阴。比邻岂无好，念子是同心。

芳英带露折，清尊向月斟。欲往寻遗躅，荒园春草深。
闻雁寄欧阳夷陵
梅尧臣（宋代）

闲坐独无寐，雁来更未阑。
声长河汉迥，影落户庭寒。
荆楚橘包熟，潇湘枫叶丹。
南飞过三峡，试问故人看。
借居冶山弟公邸补种花树偶成
孔璐华（清代）

虚庭自幽敞，依依百笏宽。我家汤沐宅，借居聊盘桓。

堂前有古槐，绿阴影团圞。我亦爱花木，橐驼种此间。

新槐出檐际，垂柳拂栏杆。紫藤杂丁香，还倚竹数竿。

海棠最嫣姹，桃李何攒攒。虽未成老圃，因之忆杏坛。

春深雨渐多，日日对花看。待得三五载，群卉皆可观。

出游已十载，复来住长安。开轩惟把卷，恬然心共閒。
次韵叔父黄门己丑岁除二首 其一
苏过（宋代）

坐阅星周几变迁，恒河见性但依然。求田问舍追三径，面壁灰心过九年。

早退得闲真玩岁，跏趺数息是安眠。从今甲子当须记，异日应无史赵贤。
寒夜
陈师道（宋代）

留滞常思动，艰虞郤悔来。
寒灯挑不焰，残火拨成灰。
冻水滴还歇，风帘掩复开。
孰知文有忌，情至自生哀。
采桑子
晏几道（宋代）

芦鞭坠遍杨花陌，晚见珍珍。疑是朝云。来作高唐梦里人。

应怜醉落楼中帽，长带歌尘。试拂香茵。留解金鞍睡过春。
小雨
杨万里（宋代）

雨才放脚又还无，叶上萧萧半霎余。
贮得千珠无点漏，丝窠元自不胜疏。
挽蔡久轩
吴势卿（宋代）

道学相承祖子孙，诸儒谁得似渊源。
铜川而上谁家世，程氏之渊止弟昆。
后世定知尊所学，当时未尽用其言。
四书功用弥天地，惜不推行半鲁论。
摸鱼儿（题甘露寺多景楼）
孙吴会（宋代）

八窗空、展宽秋影，长江流入尊俎。天围绀碧低群岫，斜日去鸿堪数。沈别浦。但目断、烟芜莽苍连平楚。晨钟暮鼓。算触景多愁，关人底事，倚槛听鸣橹。

英雄恨，赢得名存北府。寄奴今寄何所。西风依旧潮来去，山海颉颃吞吐。霜月古。直耐冷、相随燕我瑶芝圃。掀髯起舞。看羱伏苍苔，龙吟翠葆，天籁奏韶舞。
秋蛩
洪榜（清代）

秋声万种在风前，听到寒蛩倍惘然。野舫正添三尺水，夜堂初种七条弦。

月残东壁难成咏，雨暗西窗未稳眠。输与鄱阳姜白石，独吟愁赋寄遥天。
句
朱公绰（宋代）

谏草焚来应见史，橐金散尽只留书。
寓叹
陆游（宋代）

久矣门无客，高斋独掩扉。
敢言消壮志，要是息危机。
清露夜自滴，孤云寒不归。
晨炊勿关念，更典箧中衣。
偈颂四十二首 其二十二
释祖先（宋代）

办能开饭店，谁怕肚皮宽，说甚方便不方便。先入方湖门，次入方湖室。

吞底热铁丸，吃底洋铜汁。本色人到来，沙糖更浇蜜。
登楼晚望
华岳（宋代）

六曲朱阑瞰碧虚，淡烟秋水接平芜。
展开风月添诗料，装点江平归画图。
举足便堪驰驷马，折腰何必问双凫。
当年庾亮今还在，定约楼前醉一壶。
寄家书
姚燮（清代）

亲老膝无侍，念子心每驰。偶得远道书，食息联慰怡。

一月书两远，所慰亦已稀。慨余在客中，愁病恒缘依。

委云起居好，所告能毋欺。又恐据实陈，徒使深忧疑。

踌躇方寸中，往往难措词。昨日乡书来，乡书亲所贻。

上言春雨多，田禾茂方滋。海城十万户，秋穫当有期。

中言家室安，弟妹仍好嬉。南巷观社灯，吾健孙童携。

下言墙东园，种苋还种葵。閒时课僮灌，新绿颇离披。

寻常语琐屑，并不及寒饥。虽不及寒饥，梦寐吾廑之。

去腊吾出门，事事手所治。被身丝与布，下饭盐与齑。

五世儒素风，俭朴诚适宜。所忧瓮中粟，储仅三月炊。

届今月阅五，区区终何裨？纵堪亲朋谋，在昔索已疲。

念此怆我怀，焉忍甘粥糜？寄书复寄书，寄书增郁伊。

居者苦莫食，行者苦莫归。悔以侥倖心，酿为轻别离。

可怜孤泪痕，渍枕成流漪。眼中各谋己，道路当告谁？

远望南西门，好柳青垂垂。好云暗相弄，好风自来吹。

如见钓鱼矶，落日沧江湄。此书达当早，我归再难迟。

寄书亦已寄，我归仍无期。
和戴禹功幕府归来三首
王之道（宋代）

抖擞空肠一字无，下邳能复异时书。
中兴正欲平骄寇，莫若相如赋子虚。
决明
吴宽（明代）

黄花隐绿叶，雨过仍离披。
不为杜老叹，未是凉风时。
服食治目眚，吾将采掇之。
不须更买药，园丁是医师。
请休致後闲书
晁说之（宋代）

折轴迷邦漫问津，行藏不断只因循。
那知老作边城守，好去闲因负郭人。
细向旧图逢景色，偶因掘笔得精神。
举军追恨成何事，可笑将军走解巾。
白鹤寺作
戴栩（宋代）

子晋昔游处，平台片石成。
寺名犹记鹤，松响却疑笙。
岩壁飞双瀑，金沙照一泓。
野人岂仙伴，随鹿过溪行。
次正臣韵
邓深（宋代）

黄牛偶际半槽水，忻然解缆离江涘。
旧闻峡山最多奇，非涉风波难说似。
千金莫买丹青临，今日真行图画里。
魂惊险怪千万状，眼洗清奇数千里。
戏石鹿儿玩铙鼓。缘木王孙卖弓矢。
鹭鹚久立应有待，鸬鹚深没殊无底。
大淖瀑濆续续生，怒涛惊浪层层起。
好风转旂捷有神，长年捩柂翻堪倚。
渔人生长谩不知，叶舟来去纷可喜。
惟愁三峡总黄浊，安得一飘瓢独清泚。
甘泉剩贮虾蟆碚，时沦玉诗香漱齿。
过楚怀王庙
刘子翚（宋代）

割据销残运，并吞息战尘。
遗民犹悯楚，三户欲亡秦。
念昔怀王立，潜图霸业新。
降颜欣接士，薄伐屡窥邻。
慷慨心何壮，囏难势未伸。
干戈怜暴骨，玉帛更和亲。
末路人多诈，轻谋祸及身。
单车行凛栗，伏甲变逡巡。
鹿走章台下，龙沉渭水滨。
素棺归惨淡，故老恨酸辛。
岁月今何在，兴亡迹已陈。
愁阴生古庙，翠蔓锁重堙。
有客投清酹，临江忆放臣。
听谗虽主惑，多难亦时屯。
愤气摩星斗，哀词动鬼神。
飘零琼玉佩，寂寞蕙兰春。
毁誉千年定，穷通一死均。
招魂嗟已矣，抱石想漂沦。
恋恋空回首，行行欲问津。
潸然忧国泪，今古独醒人。
游石碛寺寺僧以牌求诗
李之仪（宋代）

花石锁风烟，轩楹半是山。门连虎溪路，桥接赵州关。

屈曲深疑步，高低屡解颜。却应多是梦，不伴此身閒。
淮西池濠石铭
佚名（唐代）

井底一竿竹，竹色深绿绿。鸡未肥，酒未熟，

障车儿郎且须缩。
送乐学
徐铉（宋代）

忆在同安郡，谁知是胜游。仙山常独往，骚客自忘忧。

暂别经多难，劳生已白头。羡君驱茜旆，兼得漱清流。

民俗常如古，风光最称秋。短歌聊抒意，为我谢沙鸥。
次韵谭令尹茅庵十咏 其九
刘弇（宋代）

自有幽芳对，无烦粲笑迎。清虚归眼界，那计幻沤生。
别后与赵元默言怀四首 其一
湛若水（明代）

子房报韩心，毛公捧檄意。衷曲谁能亮，举世皆非是。

圣哲明几先，众人视成事。浊水出磨泥，一朝迥神异。

士志各有定，肯为俗下比。
知郡傅丈载酒幞被过熹于九日山夜泛小舟弄月剧饮二首 其一
朱熹（宋代）

扁舟转空阔，烟水浩将平。月色中流满，秋声两岸生。

杯深同醉极，啸罢独魂惊。归去空山黑，西南河汉倾。
香岩寺值雨
王志鳌（清代）

空山四月乍惊秋，晓启疏窗满目幽。玉塔初看云影重，龙池旋听水声浮。

峰排四面青逾出，树列千重翠欲流。本是龙眠著色画，淋漓又与米家侔。
临清轩歌
周是修（明代）

君不见北风倒吹海水竭，纥干山头丈深雪。万石英雄安在哉，山有连山之战骨。

又不见富贵金阶白玉堂，美人如花珠黛香。枯荣倏忽歌舞散，落日野草啼寒螀。

君家严亲丈人行，壮节生平足豪宕。筑室云林深复深，泠眼红尘看得丧。

向南别起临清轩，轩前一水泠泠然。上映龙门之佳气，下引金洞之长源。

仰冈嵯峨倚天碧，四世家庭好承袭。夜榻歌诗幼子贤，春槽压酒佳宾集。

桃杏花间闻马嘶，不知何处醉还归。娇孙出迎拍双手，明月在地风生衣。

泠泠流水苍苍树，十载重来嗟物故。有子继述孙贻谋，胜槩轩中宛前度。

前度轩中胜槩多，赋诗其若临清河。请君酌我一斗酒，为君写作临清歌。

我歌临清何以哉，聊和陶潜归去来。轩中日日人长乐，轩外年年花自开。
贡院中偶赋
陈琏（明代）

都城二月礼闱开，海内英贤辐辏来。丹穴嗈嗈鸣凤鸟，宛河濯濯见龙媒。

天朝科目超前代，午夜奎光烛上台。圣主临轩思策士，儒臣奉诏共抡才。

棘闱严邃临高阁，藻鉴清明绝点埃。经术政须求贾董，词华原不重邹枚。

蓝田美玉初离璞，沧海明珠已脱胎。用世真儒当辈出，校文胜会屡叨陪。

红帘夜永销银烛，翠幕风寒醉玉杯。早晚尚书催放榜，承恩又喜到蓬莱。
又次子椿同君俞三诗 其三
李之仪（宋代）

隐隐山林似卧牛，纷纷镰担喜逢秋。虚名漫托三春柳，实际须归万斛舟。

未信此生真野马，且将馀日寄江鸥。崎岖精卫人空笑，终恐长鲸上直钩。
王官谷十咏 其四 表圣影堂
俞充（宋代）

事去惟山存，遣祠临水曲。峻节凌雪霜，英颜莹冰玉。

至今崖壁间，尚耐尘埃辱。清风满林泉，千戴仰高躅。
题伯时画严子陵钓滩
黄庭坚（宋代）

平生久要刘文叔，不肯为渠作三公。
能令汉家重九鼎，桐江波上一丝风。
端午帖子 其六 皇帝阁
周必大（宋代）

水殿开筵酒泛蒲，冰盘进膳黍缠菰。六宫莫度新翻曲，只咏明州瑞麦图。
过楚州用霍希文韵
袁说友（宋代）

夜入山阳鹢首东，单车出郭更匆匆。
欲知势扼三江近，政以城高百尺雄。
此恨终天身未老，何人抵掌气凌空。
连云细草秋风下，把酒长吁问化工。
一室
陆游（宋代）

九万笑鹏抟，幽居一室宽。
雨声便早睡，酒力压新寒。
嬾觉闲多味，衰知死有端。
此生吾自断，不必梦邯郸。
送杭州使君苏内相先生某用先生旧诗方丈仙人出渺茫高情犹爱水云乡为韵作古诗十四首 其十一
李廌（宋代）

吴越控岛夷，东南一都会。淫风旧倡靡，懦俗无慷慨。

除弊在躬行，报政可立待。类非俗吏能，千龄树遗爱。
园中二首
晁公溯（宋代）

南北东西极目天，看天不比下牢关。
遥知前面山尤远，直到飞鸦灭没间。
水调歌头（寿张运使）
蒋思恭（宋代）

紫府制金钥，银汉夜乘槎。老仙暂驻幢节，来佐玉皇家。翠发朱颜好在，肘后有方医国，宝鼎养丹砂。谈笑功名了，身退饭胡麻。

游物外，聚紫脑，练青芽。星垣寓直有子，曾步八砖花。来岁称觞寿宴，衮绣彩衣交映，重荐枣如瓜。俯首拾瑶草，长啸卧烟霞。
渔父吟
王镃（宋代）

竹丝篮里白鱼肥，日落江头换酒归。
只恐明朝江雪冻，老妻连夜补簑衣。
石榴花
薛季宣（宋代）

国色宜炎夏，宫装染绛纱。苍崖陆浑火，朱景赤城霞。

颜驻留琼蕊，丹成咽日华。东山旧游处，遥忆武陵家。
句
张镒（宋代）

山中宰相晋遗民，下视雄特何仆臣。
韩太丞同守成都次韵 其三
范镇（宋代）

春色草将深，春寒柳未阴。青天指行栈，渌水荡离襟。

后乘何为托，前旌喻此心。南枝倦飞翼，凭为寄归音。
发襄阳后却寄公安人
包佶（唐代）

挥泪送回人，将书报所亲。晚年多疾病，中路有风尘。

王粲频征楚，君恩许入秦。还同星火去，马上别江春。
暮雪集姜太史节之宅同包庸之赋
谢榛（明代）

向夕变山川，寒深岁暮天。旌旗断海戍，烟火聚江船。

独鸟归何后，征人怅不前。玉堂辉自动，瑶阙灿相连。

酒讶新丰贵，冰增太液坚。媚春殊可赋，照夜迥堪怜。

留滞龙门客，逍遥鹤氅仙。共看汉太史，还为纪丰年。
鹊桥仙·扁舟昨泊
吴潜（宋代）

扁舟昨泊，危亭孤啸，目断闲云千里。前山急雨过溪来，尽洗却、人间暑气。
暮鸦木末，落凫天际，都是一团秋意。痴儿騃女贺新凉，也不道、西风又起。
十月三日登戙旗山和骆任之
黄衷（明代）

吟鞍遥入薜萝丛，石磴沿回叠嶂中。鸠妇一声山雨白，木奴千树野霜红。

头颅谩诧陶弘景，笑语方谐阮仲容。已过重阳犹对菊，有怀何必怨秋风。
感兴复用钟字韵戏呈同舍
邓忠臣（宋代）

五年湘水听霜枫，长乐初闻此夜钟。
辽鹤亦知华表在，仙棋犹许烂柯逢。
蓬山道藏聊为戏，石室真游久欲从。
便拟作歌招隐去。人间得意不须浓。
宿慧山寺
朱宿（唐代）

古寺隐秋山，登攀度林樾。悠然青莲界，此地尘境绝。

机闲任昼昏，虑澹知生灭。微吹递遥泉，疏松对残月。

庭虚露华缀，池净荷香发。心悟形未留，迟迟履归辙。

岁月人间促，烟霞此地多。殷勤竹林寺，更得几回过。
香潭八首
许月卿（宋代）

平生不作明河篇，一笑童心尚隐然。
后日视今哀后日，同年而语不同年。
莹清川泽玻璃地，浓淡烟云水墨天。
尽向知人前说梦，何妨句里有婵娟。
淳化五年秋八月二十四日钜鹿魏野江东僧用晦
魏野（宋代）

危城闲登临，秋色际空碧。
四顾廊且平，万虑忽然释。
精诚日月暗，旷达天地窄。
壮节但孤耸，愤气欲四射。
盐穴狂风号，峭壁浓岚滴。
胆气高虚空，眼目无疆城。
幽耳如洗濯，刚肠若刳剔。
高谭俗不闻，嘉句景来索。
四时归牢笼，万象在咫尺。
山势出嵩华，地界连虞虢。
意脱喧卑场，神入清虚宅。
千峰如聚拳，万木同森戟。
白云闲不动，飞鸟忽相逆。
平莎类裀褥，远籁当琴瑟。
定交心欲剖，言利口难擘。
不作蔽日云，愿为补天石。
道在乐诗书，时平偃金革。
笑傲得良朋，狂散绝勍敌。
笔功压班输，酒肠欺乌获。
逸思骤雨倾，欢情湍水激。
玄门匪防御，学海讵沉溺。
实果间酒巡，邻谷和歌拍，
头鄙钟仪冠，足爱谢公屐。
静胜贯兵法，默论通禅寂。
聚散伤轮蹄，兴亡悲简册。
回飚激吟魂，长空挂醉魄。
泉石无荣枯，尘埃自休戚。
鸟道晚采樵，人家晴种麦。
暮野牛羊杂，重虚鹰隼击。
涿鹿树围青，盐池霞照赤。
画牛羡山相，狎鸥怜海客。
古人何卑屑，束缚於名迹。
梅花三首
王镃（宋代）

茅屋寂寂烟冥冥，纸帐晓眠人未起。
天风吹动笛声寒，春满江南冰雪里。
寄社友
武衍（宋代）

秉烛西园事已非，更堪中酒落花时。
隔帘燕子偏饶舌，不管春愁卷作诗。
奉和御製读唐书
夏竦（宋代）

天祚文皇德，元成雅道施。
纳忠裨阙政，偃革致昌期。
宴喜刀方解，人亡鉴遽隳。
数行遗奏在，犹可动神祗。
冬夜闻角声二首 其一
陆游（宋代）

袅袅清笳入雪云，白头老守卧中军。自怜到死怀遗恨，不向居延塞外闻。
初夏遣闷三绝
赵伯溥（宋代）

运行南陆赤精然，阁外新篁箨未蠲。
冉冉绿阴刚昼永，焦桐谩欲继薰弦。
过淩水县
释德洪（宋代）

野径如遗索，萦纡到县门。犁人趁牛日，蜑户聚鱼村。

篱落春潮退，桑麻晓瘴昏。题诗惊万里，折意一消魂。
还家自戏二首 其一
沈遘（宋代）

忆昨边城初见春，纤纤垂柳正矜新。不知远客贪归意，欲把狂丝系画轮。
清明日同社约访万柳堂遗址予到迟社散僧方掩楼扉独自登楼凝望春色苍然晚暮矣
曾习经（清代）

旧栽杨柳半成薪，愧尔寻枝摘叶人。异代同时俱怅望，良辰佳约阻逡巡。

固知万事欢难并，却恐孤游迹又陈。独立小楼无可语，偶从暝色得清新。
林下经营祖居池圃
区元晋（明代）

应笑投閒未尽閒，一忙犹落有营间。偶因种土求新径，复尔开云辟旧关。

寸土尽教龙箨长，一畦深愧鹤群还。虽然于頔非予癖，也罄贫囊学买山。
送贾春卿宰尉氏
范纯仁（宋代）

相君勋业冠朝端，爱子犹居字俗官。道德相传家有法，功名善继古为难。

清平足使群情化，谈笑能令万室安。千里远途今日见，愿当仁政勿盘桓。
山海关送季弟南还
袁崇焕（明代）

公车犹记昔年情，万里从我塞上征。
牧圉此时犹捍御，驰驱何日慰升平？
由来友爱钟吾辈，肯把须眉负此生？
去住安危俱莫问，燕然曾勒古人名。
问侗
彭汝砺（宋代）

知现维摩病，莫淫皇甫书。去归吾未可，调治尔何如。

眼忌时时拭，头便日日梳。首先惩忿怒，次第学呵嘘。
舟行到{上艹右羊}莪和清老韵
王炎（宋代）

沙尾维舟傍水杨，主人延我坐中堂。
山焦石裂方亭午，借得微风一霎凉。
宾阳八景 其二 鉴湖秋月
梁鱼（明代）

姮娥夜出金盘浴，宇宙茫茫如秉烛。烟静波涵万顷春，风生浪涌千层玉。

徘徊云影寂无声，上下天光清可掬。何须寥廓上清游，枉制霓裳羽衣曲。
寄吴都沈员外彬
齐己（唐代）

归休兴若何，朱绂尽还他。自有园林阔，谁争山水多。

村烟晴莽苍，僧磬晚嵯峨。野醉题招隐，相思可寄么。
祝英台近·春日客龟溪游废园
吴文英（宋代）

采幽香，巡古苑，竹冷翠微路。斗草溪根，沙印小莲步。自怜两鬓清霜，一年寒食，又身在、云山深处。
昼闲度。因甚天也悭春，轻阴便成雨。绿暗长亭，归梦趁飞絮。有情花影阑干，莺声门径，解留我、霎时凝伫。
东门行二首
戴表元（宋代）

春风颠狂卷地起，吹动江城寒劫灰。
江城千家丹碧窟。过眼不劫余楼台。
九辀烛龙竟为尔，六尺海鸱安在哉。
平原无人金谷散，惆怅东门归去来。
迓益帅马上作
陆游（宋代）

马上遥看江上山，白云红树画图间。
经年簿领无休日，却向忙中得少闲。
天台山万年藤杖歌为宗伯沈归愚师作
金士松（清代）

先生昔日游天台，搜剔岩穴烟云开。山僧持献万年古藤杖，云自仙灵窟宅之中来。

赤城峰高人迹绝，涧道阴崖积冰雪。苍龙抉爪出重渊，化作灵根裹山骨。

乌飞兔走无春冬，蜿蜒千尺盘青空。娲皇鍊石樵采偶不到，烈山反火留蒙丛。

何年却入良工手，割鬣删鳞号灵寿。顿令屐齿满江湖，翼德扶耆功不朽。

黄山云海连天都，芙蓉削出匡君庐。莫釐缥缈日相望，青山一发非模糊。

一从此杖随行橐，乡梦时时到丘壑。掉头倦直承明庭，拟谢吹䔧校书阁。

承恩诏许归东山，白鹿宗风开讲筵。春花秋月闲乘兴，桐帽棕鞋称往还。

前年谒帝来行殿，特赐扶筇侍清宴。优老兼陈稽古荣，孔光卓茂何须羡。

葑溪丹暖流春溶，菖蒲绕屋花紫茸。赤松子，黄石公，群仙抗手迎云中。

杖兮杖兮，尔仍腾掷变化为蛟龙。三山五岳汗漫相追从，更历年岁无终穷。
依韵和王景彝忆秋
梅尧臣（宋代）

陇首欲看飞去云，槎头安得卷轻轮。
流乌不转天边日，乘马犹知果下人。
空渴魏台冰在并，从悲楚客泪缘巾。
炎炎赫日偏憎老，眼耳昏聋半塞尘。
用与可韵为湖亭杂兴十首 其一
吕陶（宋代）

流水两三条合，翠筠千万枝垂。漫说忘情待物，亦尝对景题诗。
三和
项安世（宋代）

公诗百战万选，人才三少两多。
若许追攀及格，稍容积渐盈科。
次韵才叔闻笛试灯二绝 其二
许及之（宋代）

相逢一笑即衔杯，梅与诗怀得共开。但有灯光并月色，不须元夕始重来。
临江仙·埋没钱塘歌吹里
魏大中（明代）

埋没钱塘歌吹里，当年却是皇都。赵家轻掷与强胡。江山如许大，不用一钱沽。
只有岳王泉下血，至今泛作西湖。可怜故事眼中无。但供侬醉后，囊句付奚奴。
水调歌头 其四 次韵别张梦卿
袁去华（宋代）

一叶堕金井，秋色满蟾宫。婵娟影里，玉箫吹断碧芙蓉。

缭绕宫墙千雉，森耸觚棱双阙，缥缈五云中。郁郁葱葱处，佳气夜如虹。

日华边，江海客，每从容。青钱万选，北门东观会留侬。

堪叹抟沙一散，今夜扁舟何许，红蓼碧芦丛。无地寄愁绝，把酒酹西风。
玄晖山水
释宝昙（宋代）

孤云起木末，翠岫插天半。
一窗明暗中，乃有此遐观。
买鞭
武成（宋代）

初买虽怜价甚微，驽骀便已化骦騛。
干长却想穿阶直，节密应骦受土肥。
金{左革右登}夜寒敲月落，玉丝春袅拂花飞。
提携莫笑无他用，万里旌旗更指挥。
吕氏宅妖誓师词
佚名（唐代）

天马斜飞度三止，上将横行击四方。

辎车直入无回翔，六甲次第不乖行。
逆境
陆游（宋代）

步步常由逆境行，极知造物欲其成。磨砻久已尽芒角，烹煮岂容重发生。

死到面前犹觉小，事于身外孰非轻。出门不必名山去，但见风烟已眼明。
游阿育王寺
李圣就（清代）

地僻无人至，山回云路重。虚楼架绝壁，危塔并寒峰。

暮雨千岩树，秋风万壑钟。支公旧讲处，涧底有吟龙。
句
刘筠（宋代）

醉令难同社，仙鹅肯换书。
因在秀州寄王道夫诗三首
叶适（宋代）

鱼龙远避水光浮，草木怒长山意豪。
独立和风清宿酒，晚云收尽月痕高。
淈{左氵右盾}
释师范（宋代）

抓头忘疗处，弄物不知名。
一个无分晓，千金买不成。
句
李日知（唐代）

所愿暂知居者乐，无使时称主者劳。
永昼
释文珦（宋代）

永昼绝将迎，禅房似水清。
可曾留长物，颇以厌虚名。
日正楼无影，风回树有声。
吟章久不弄，今日偶然成。
元夕应人求题酒肆镫
陈著（宋代）

镫花三五夜，鼓笛十分春。
欲见太平事，谁非沈醉人。
次韵萧复秀才
项安世（宋代）

崇云护南山，有士在其下。
俗贺日滔滔，谁为问津者。
美人两世旧，独许半席假。
诗从墨中来，繁露清可把。
恭和皇帝宸翰四绝句
胡仲弓（宋代）

御沟镇日水潺潺，安得流经到世间。
三十六宫新雨露，春风长绕八盘山。
湖州歌九十八首 其十一
汪元量（宋代）

昨夜三更泪湿腮，伍胥何事梦中来。
三宫从此相分别，自勒潮头白马回。
菩萨蛮 贺元士侄新婚
黄之柔（清代）

香风一夜催云辂。吹下嫦娥饮仙露。宫烛两行新。风流赋洛神。

同心私自绾。罗帕含香暖。裙鸟绣双双。箫声引凤凰。
偈二十四首 其二
释守卓（宋代）

见见须教透顶门，顶门开处宝光分。照彻古今无比况，犹来佛祖是儿孙。

到头珠有水，未免线因针。
塞马
文干（清代）

塞马无声齧草根，春寒野旷步黄昏。谁家豆栈难忘却，又逐牛羊入远村。
寒砧二首 其二
金朝觐（清代）

每为惊秋动客心，连村彻夜响寒砧。授衣休说今年早，曾听征鸿送远音。
江研农杨柳枝词画册 其一
王嵩高（清代）

垂虹宛转赤阑桥，几树依依学舞腰。至竟不知攀折苦，春来依旧绾长条。
挽张监丞
杜范（宋代）

我兄同昔席，我亦接青班。
不尽明时用，空令老泪潸。
笋联才胃监，竹使只乡关。
时岂无知己，吁嗟世路难。
南乡子·斜月半胧明
王鹏运（清代）

斜月半胧明，拣雨晴时泪未晴。
倦倚香篝温别语，愁听，鹦鹉催倦说四更。
此恨拚今生，红豆无根种不成。
数遍屏山多少路，青青，一片烟芜是去程。
菩萨蛮（席上送寅亮通直）

舒亶（宋代）

小池山额垂螺碧。绿红香里眠鸂鶒。波面翠云开。仙槎天上来。

鸂将红日落。懊恼严城角。风月此时情。知君华发生。
贡院对雪，以绝句代八行，奉寄崔阁老
权德舆（唐代）

寓宿春闱岁欲除，严风密雪绝双鱼。

思君独步西垣里，日日含香草诏书。
予点
刘克庄（宋代）

声音笑貌可为，颜色哭泣难揜。
圣人无私喜怒，见于诛予与点。
游净社寺
陈龟年（宋代）

古寺何年斲，山空一片云。乔松含晚翠，修竹洒清阴。

老衲朝阳缀，雎鸠带雨吟。俗缘何日了，借榻净尘心。
句
潘纬（唐代）

篆经千古涩，影泻一堂寒。（古镜。见《吟窗杂录》）
再和
杨杰（宋代）

君赋江山数十篇，人疑吟苦鬓皤然。洞庭有浪寒欺昼，太华无皤翠插天。

鸷鸟懦飞徒累百，疲兵重战必当千。席间莫讶赓酬速，诗债从来笑隔年。
香师{肪月换肩}铃
贾似道（宋代）

香师红头共{肪月换肩}铃，只好三番两次赢。
卸却红铃难保久，总然赢得也无情。
梅花四首 其三
曹家达（清代）

问讯江南客，新诗近几篇。湖山人去后，风雨鹤归年。

林下觅高隐，人间有散仙。生香谁画得，萧飒起寒烟。
晚登邬子亭用壁间韵四首
赵蕃（宋代）

何处鸣桹歌浊清，鹭飞鸥舞惯忘惊。
卒逢已觉翩然逝，犹欲因之问水程。
鹧鸪天·梦想当年姚魏家
侯置（宋代）

梦想当年姚魏家。尊前重见旧时花。双檠分焰交红影，四座春回粲晚霞。杯潋滟，帽敧斜。夜深绝艳愈清佳。天明恐逐行云去，更著重重翠幕遮。
故致政参政大资张公挽词三首 其一
韩元吉（宋代）

海内推耆德，朝端蔼直声。金辉馀烈火，玉价自连城。

正色消群枉，高风耸后生。君王问黄发，犹仅陟台衡。
贤者之孝二百四十首·孟庄子
林同（宋代）

无改父之道，真堪以孝称。
若论庄子孝，此直是难能。
嘉泰昭阳大渊献筑室董孝君祠之西下有湖焉某
杨简（宋代）

惜也天然一段奇，如何万古罕人知。
只今烟水平轩槛，触目无非是孝慈。
偈颂二十九首 其十四
释清了（宋代）

披毛游火聚，焰里藏身；戴角混尘泥，光中转步。灵珠绝点，卞玉无瑕。

一念廓融，千机秀发。
暮之春六章章五句
陈傅良（宋代）

暮之春兮风日与柔，桑女兮南畴。
相尔夏畦兮悲秋，斲冰兮长夜无裘，
今者不乐兮何求。
且可怜行
刘驾（唐代）

园中花自早，不信外无花。良人未朝去，先出登香车。

□□五□未，满城闻呕哑。侍儿衣各别，头上金雀多。

只是一家人，路人疑千家。过后香满陌，直到春日斜。

今朝且可怜，莫问久如何。
读书要三到
朱熹（宋代）

凡读书......须要读得字字响亮，不可误一字，不可少一字，不可多一字，不可倒一字，不可牵强暗记，只是要多诵数遍，自然上口，久远不忘。古人云，“读书百遍，其义自见”。谓读得熟，则不待解说，自晓其义也。余尝谓，读书有三到，谓心到，眼到，口到。心不在此，则眼不看仔细，心眼既不专一，却只漫浪诵读，决不能记，记亦不能久也。三到之中，心到最急。心既到矣，眼口岂不到乎？
三月芙蓉盛开二十馀花和友人韵
陈宓（宋代）

芳辰美景最难兼，桃李春风桂子蟾。
百卉并生吾道泰，嘉祥敢恃我师谦。
虎丘僧房寻郭圣仆乘月登山
吴鼎芳（明代）

长堤沿短棹，转入翠微湾。
酒伴秋相集，僧房夕不关。
布袍先受月，竹杖早过山。
何处歌声起，悠悠林木间。
子规
释宝昙（宋代）

荏苒春三月，声声何处寻。
艰难悲故国，激烈动归心。
血染红英乱，身藏绿树深。
欲归归未得，故故傍人吟。
过忠州访酆都观二首
李曾伯（宋代）

是山来自古，与世类相忘。
雨染新苔翠，风吹老柏香。
神仙多汉魏，祠像半隋唐。
几许烟霞侣，相从老此乡。
杂曲歌辞。昔昔盐。暗牖悬蛛网
赵嘏（唐代）

暗中蛛网织，历乱绮窗前。万里终无信，一条徒自悬。

分从珠露滴，愁见隙风牵。妾意何聊赖，看看剧断弦。
和王子安至日三首
陈师道（宋代）

晨起公私迫，昏归鸟雀催。
百年忙里尽，万事醉间来。
竹雨深宜晚，江梅半欲开。
风灯挑不焰，寒火拨成灰。
夜
徐寅（唐代）

日堕虞渊烛影开，
沉沉烟雾压浮埃。
剡溪雪满子猷去，
汉殿月生玉母来。
檐挂蛛丝应渐织，
风吹萤火不成灰。
愁人莫道何时旦，
自有钟呜漏滴催。
瑶台第一层 次张芦川韵，春节大雪三日
吴湖帆（清代）

粉饰楼台银饰地，霏霏烂月光。蔽空天外，鹅毛挥洒，鹤羽回翔。

蔽元镫未蔽，舞玉龙序闹春王。且凭赏，映吴绫一色，蜀素无疆。

辉煌。百花齐放，岭梅先占小池旁。辋川蕉景，山阴晴帖，一样文章。

谢庭传秀句，判絮飞、赌酌琼浆。耀云裳。试寒消玉帐，炬列牙床。
和徐伯仁抱膝偶成韵 其二
沈周（明代）

羊亡已后不须寻，妙语时时对酒吟。江海浮沉鸥迹远，山林漂渺凤巢深。

天违功用金谁砺，道合行藏玉汝心。千里相思各南北，一春风雨入离襟。
秋雨招蒲快亭小饮
何道生（清代）

客梦因秋远，新凉逐雨生。涨侵沙路软，风飐葛衣轻。

酒爱闲居中，诗从懒出成。颓然北窗下，书卷任纵横。
华清宫
司马光（宋代）

新丰鸡犬稀，蓟北马秋肥。
金殿翠华去，玉阶红叶飞。
荒林上路废，温谷旧流微。
嗟此非人事，何须问是非。
郴江百咏并序·桂门关
阮阅（宋代）

恶名辩正可无疑，已有金华学士题。
寄语往来荆广客，鬼门关在郁林西。
刘伶巷
陈炜（宋代）

有酒宜成颂，知君耻独醒。
回车经巷口，荷锸信丘冥。
死岂人埋得，言独妇可听。
闭关当日饮，想象只忘形。
自叹三首
文天祥（宋代）

北辙更寒暑，南冠几晦冥。
家山时入梦，妻子亦关情。
惆怅心如失，崎岖命复轻。
遭时命如此，薄分笑三生。
送广平孙教授
陆文圭（元代）

广平河水北，古暨浙江南。
两地音邮阔，三年官况谙。
采芹聊共乐，食蘖岂能甘。
别酒黄梅相，情环老不堪。
南溪书院
杨发（唐代）

茅屋住来久，山深不置门。草生垂井口，花发接篱根。

入院将雏鸟，攀萝抱子猿。曾逢异人说，风景似桃源。
初秋閒记园池草木五首 其一
范成大（宋代）

茙葵烂紫终陋，薝卜嫣黄亦香。医俗剩延竹色，疗愁催拆萱房。
句
元绛（宋代）

仙骥籋云穿仗下，佛花吹雨匝天流。
次张义立登九顶三绝·大像
洪咨夔（宋代）

坐断江山现法身，大光明裹万波旬。
东风归棹津头过，同是慈航得度人。
卜算子 漫兴
辛弃疾（宋代）

珠玉作泥沙，山谷量牛马。
试上累累丘垅看，谁是强梁者。

水浸累深帘，山压高低瓦。
山水朝来笑问人，翁早去声归来也。
我爱淳安好 其二
陈晔（宋代）

我爱淳安好，群心息险奸。封郊广申画，车辙略周环。

漏刻辰无爽，亭崇诏肃颁。恭思民易虐，退食敢言闲。
送江学士睦州通判
梅尧臣（宋代）

涉淮淮水浅，泝溪溪水迟。
君到桐庐日，正值采茶时。
试问严陵迹，今复有谁知。
过无锡见李元德祭酒
刘过（宋代）

高门扫日鸣珂里，吹竹弹丝暖响中。
寂寞一区如此宅，世间却有两扬雄。
再次韵十首
陈造（宋代）

朝家无阙政，秋萗继春雩。
恤纬怜吾怯，知言敢自诬。
闭阴宁董傅，为己肯杨朱。
未断蜗缘壁，仍多豕负涂。
和吕子约霜月感二首
袁燮（宋代）

寒松饱霜雪，冉冉翠光湿。
万物困波流，磔柱独中立。
比德有君子，逸气难拘絷。
平生忧世心，如彼救焚急。
朅来席未湿，冥鸿去何适。
劝君且淹留，斯民待安辑。
小试活国手，腠理犹可及。
涌翠为知观周允升作
邓深（宋代）

山翠来如涌，开轩不怕深。
浑疑霏雾雨，已觉湿衣襟。
世事归楸局，泉声当玉琴。
道八尘外越，我欲剩追寻。
有司欲取寺松供朝用感赋
释维琳（宋代）

大夫去作栋梁材，无复清阴覆绿苔。
今夜月明风露冷，误他千里鹤飞来。
杨将军坰马图
麻革（元代）

古人相马不相肉，画工画马亦画骨。淡淡生绡一片云，眼中群龙何突兀。

飞菟汗血天骥种，笔墨之间见飞动。前趋后逐互有态，涉齧行留分向背。

丰草长林性本真，駉駉駜駜相与驯。开元天子盛监牧，四十万匹锦绣屯。

人言息马战所重，风鬣霜蹄惜无用。君不见幽燕飞鞚时，中原流血成渊池。

祇令征讨苦未休，金鞍铁甲弥山丘。安得放归如此马，饮水求刍恣閒暇。
题招提院静照堂
李大临（宋代）

地胜堂新构，僧闲昼杜门。
山林谁乐静，城市亦非喧。
客到空弹指，风来不动幡。
祗应常宴坐，对镜一无言。
和韩五持国乞分道损山药之什
梅尧臣（宋代）

不种东陵瓜，不利千畦韭。
山药数十本，带土移野叟。
故叶萎未醒，伤根亦何咎。
既为君子好，岂与骚人负。
骚人比画工，丹青出其口。
欲分栏下苗，驰奴仍置篓。
主人可无吝，所尚非独有。
从兹各勤灌，肯在园蔬後。
今虽胜曝蓄，毕意资玉臼。
人事固已然，秘方看系肘。
偶作
释重顯（宋代）

列岫霁新雨，凭栏祇澹交。
夕阳明远水，秋叶露空巢。
思极曾无玷，神清未动爻。
祇应千古意，谁得共云坳。
南湖有鸥成群里闾间云数十年未尝见也实尘中奇事因筑亭洲上榜曰鸥渚仍放言六绝 其六
张镃（宋代）

不因他处食无鱼，来慰先生索寞居。走笔赠诗君莫笑，从游此是最相于。
春日怀归寄潘子朋黄元光
欧大任（明代）

双峰寂寂对春台，野老篱前江岸回。无路从容陪笑语，一生襟抱向谁开。

高车驷马带倾覆，黄帽青鞋归去来。近侍只今难浪迹，五云多处是三台。
冰雪文序
张岱（明代）

鱼肉之物，见风日则易腐，入冰雪则不败，则冰雪之能寿物也。雪年冰雪多，来年谷麦必茂，则冰雪之能生物也。盖人生无不藉此冰雪之气以生，而冰雪之气必待冰雪而有，则四时有几冰雪哉！

若吾所谓冰雪则异是。凡人遇旦昼则风日，而夜气则冰雪也；遇烦躁则风日，而清净则冰雪也；遇市朝则风日，而山林则冰雪也。冰雪之在人，如鱼之于水，龙之于石，日夜沐浴其中，特鱼与龙不之觉耳。故知世间山川、云物、水火、草木、色声、香味，莫不有冰雪之气；其所以恣人挹取受用之不尽者，莫深于诗文。盖诗文只此数字，出高人之手，遂现空灵；一落凡夫俗子，便成臭腐。此期间真有差之毫厘，失之千里。特恨遇之者不能解，解之者不能说。即使其能解能说矣，与彼不知者说，彼仍不解，说亦奚为?故曰：诗文一道，作之者固难，识之者尤不易也。

干将之铸剑于冶，与张华之辨剑于斗，雷焕之出剑于狱，识者之精神，实高出于作者之上。由是推之，则剑之有光铓，与山之有空翠，气之有沆瀣，月之有烟霜，竹之有苍蒨，食味之有生鲜，古铜之有青绿，玉石之有胞浆，诗之有冰雪，皆是物也。苏长公曰：“子由近作《栖贤僧堂记》，读之惨凉，觉崩崖飞瀑，逼人寒栗。”噫！此岂可与俗人道哉！笔墨之中，崖瀑何从来哉！
百花亭晚望夜归
白居易（唐代）

百花亭上晚裴回，云影阴晴掩复开。日色悠扬映山尽，

雨声萧飒渡江来。鬓毛遇病双如雪，心绪逢秋一似灰。

向夜欲归愁未了，满湖明月小船回。
南省有感
王柏（宋代）

魁文不过欲趋新，从此相疎有几人。
个里未知全是命，平时无用苦劳神。
后先难必三年事，得失同归万古尘。
堪笑近来狂士计，求荣就辱坟迷津。
和吴公仲庶游海云寺
冯介（宋代）

及时行乐慰刀州，晓背重城信马头。
彩石散随香被去，芳尘纷逐钿车流。
恖恖曲水当年会，草草东山旧日游。
不是海云今独胜，清风长共好诗留。
予出蜀日尝遣僧则华乞签于射洪陆使君祠使君
陆游（宋代）

少壮不自料，慷慨志四方。
谢病还故山，始觉白日长。
命薄类蝉还，功名安可望？狐狸不足问，力不当财狼。
惟有卧钓船，仰看白鹭行。
夜看扬州市
王建（唐代）

夜市千灯照碧云，高楼红袖客纷纷。
如今不似时平日，犹自笙歌彻晓闻。
长相思 其二
范安澜（宋代）

意难平。恨难匀。泪点淋漓满素襟。佯言是酒痕。

怕黄昏。到黄昏。梦里分明见玉人。醒来记不真。
深父学士示易诗四首某辄和韵 其四
彭汝砺（宋代）

易道更三古，愚心愿勉旃。研几甘白首，穷理自黄编。

西伯爻于繇，扬雄准以玄。意先言象得，从此舍鱼筌。
买酒不得
韦庄（唐代）

停尊待尔怪来迟，手挈空瓶毷氉归。

满面春愁消不得，更看溪鹭寂寥飞。
涧上草堂
范来宗（清代）

无复遗民在，空存旧草堂。墙欹蜗有迹，桂老蠹无香。

澹墨供挥洒，清风动激扬。何来相访者，惆怅立斜阳。
赠李中翰给假扫墓
黄廷用（明代）

寄荐蘋蘩今几秋，陈情重荷圣恩优。黄扉五夜还家梦，白首一心为国谋。

银汉频承新雨□，春山偏长旧松楸。锦衣公子从天下，俎豆光辉香雾浮。
代玄览真人次虞伯生见寄韵
张雨（元代）

屋倚松杉路拥莎，金鳌小隐且婆娑。几年有约遥相望，一棹何时肯见过。

老去山中空岁月，秋来江上政风波。黄花满眼香醪熟，对此其如逸兴何。
骚词二章
释善珍（宋代）

获印兮汾阳，结茆兮湘之岗。
湘之岳兮帝宫谒帝，帝不敢骄兮奔魑魅而走蜚龙。
余行兮余意，一笑兮足惊一世。
人不知兮谓余立异，岂人见兮胜帝。
调古兮湘童，大道兮壶之中。
白璧苍蝇兮何污，噤不敢陈兮君怒。
苍苍上兮皇皇下，乐莫乐兮郴之土。
藐郴城兮楚涯，身非余兮辱余奚为。
策空鸣兮余去，人曰吾能料生不能料死。
生可玩兮不可留，宛故庐兮风翛翛。
戏作墨竹二本赠鹤林因为之赞 其一 风筠
白玉蟾（宋代）

新梢凝翠，落照馀红。乱鸦噪罢，叶叶清风。
林伯予师宴堂
王恭（明代）

交久敬弥笃，仲尼称其贤。廛居任湫隘，豆肉不掩肩。

美哉君臣义，金石行当宣。遂令太史公，忻慕思执鞭。

吾子重高节，尚友千古前。堂开七岩下，中有双涧泉。

宴坐澹无私，恬然忘外喧。寤寐梦先哲，道存犹未捐。

余惭石父贱，感激应谁怜。
越问·舟楫
孙因（宋代）

越人生长泽国兮，其操舟也若神。
有习流之二千兮，以沼吴而神勋。
寻笠泽以潜涉兮，北渡淮而会盟。
擅航乌之长技兮，水犀为之逡巡。
浮海救东瓯兮，有握节之严助。
治船习水战兮，荣长锦於买臣。
渡浙江而誓众兮，会稽之内史。
率水棹以拒战兮，凌江之将军。
坐大船若山兮，公苗山阴之杰。
汎波袭番禺兮，季高永兴之人。
想万艘之竝进兮，纷青龙与赤雀。
风帆儵忽千里兮，驾巨浪如飞云。
今竞渡其遗俗兮，习便駊以捷疾。
观者动心骇目兮，相杂袭如鱼鳞。
客曰盛哉舟楫兮，他郡孰加於越。
然而济或不同心兮，请置此而新其说。
炼丹不成
白玉蟾（宋代）

八两日月精，半斤云雾屑。
轻似一鸿毛，重如千枰铁。
白如天上一，红如猩猩血。
收入玉葫芦，秘之不敢泄。
夜半忽风雷，烟气满寥泬。
这般情与味，哑子咬破舌。
捧腹付一笑，无使心脑热。
要整钓鱼竿，再斫秋筠节。
蓦山溪·梅传春信
佚名（宋代）

梅传春信，又报年华晚。昨夜半开时，似雪到、梢头未遍。凝酥缀粉，绰约玉肌肤，香黯淡，月朦胧，谁是黄昏伴。故园深处，想见孤根暖。千里未归人，向此际、只回泪眼。凭谁为我，折寄一枝来，凝睇久，俯层楼，忍更闻羌管。
题梅杓司藏卷，卷中乃诞北、颖侯、昆铜、伯
蒋易（清代）

余公亢烈首捐躯，周沈同心亦与俱。
莫羡陈刘考终命，肝肠寸折眼全枯。
偈颂一百零一首
释慧性（宋代）

万叠峰峦秀，清虚杳霭间。
跨门一句子，拟议隔重关。
鼓山看云
田霢（清代）

犯晓登云顶，日午仅陟半。不知几多高，上为云所幔。

复穷千百级，忽已凌霄汉。擘絮立岑椒，裹绵坐石畔。

开口竟可吞，入手弗容玩。袖归拟赠客，衣解随风散。
导引·中兴四叶
佚名（宋代）

中兴四叶，休德继昭清。王度日熙平。气调玉烛金穰应，八表颂声腾。中原图籍入宸廷。列圣慰真灵。衮龙登庙游仙阙，亿万载尊承。
华亭百咏·柘湖
许尚（宋代）

展武沈沦后，波澄一鉴明。
桑田复更变，触目总柴荆。
金园草堂
南洲法师（明代）

草堂檐拂水云低，花木丛丛绕碧溪。
卷幔跃鱼摇倒影，摊书巢碧落情泥。
药苗教子春前种，蕉叶逢僧雨后题。
几度画船移晚棹，旁人错比瀼东西。
晚妆曲
黎玉书（明代）

几逐朝云春思结，惊残午梦邻鸡歇。隔帘爱杀卖花声，不惜红妆待明月。
仙师山祖庄栽田次韵大崖 其一
李承芳（明代）

山墅为防栫棘篱，石田攻苦勾茆茨。宗公敦实贻谋旧，孙子滋华食报迟。

髦士固从农子出，白民因感圣王知。挥毫亦著扶犁手，击壤狂歌乐不支。
记仙女三绝
董嗣杲（宋代）

柳条金嫩不胜鸦，青粉墙边道蕴家。
燕子不来春寂寞，小窗和雨梦梨花。
纯父家池双头莲
陈普（宋代）

天地化育工，两致一为要。
对待管流行，并起非横矫。
亭亭南北枢，赫赫东西曜。
仁义与诚明，彼此相契约。
英皇既尧舜，丰姿巧相肖。
孤竹秀双仁，洛水濯二妙。
人生相遭处，亦有相感召。
莘挚自犁锄，尚父由渔钓。
共卧起烟波，鱼水兴蓬藋。
是为圣人偶，心胆何相照。
颜渊得仲尼，仲尼有荷篠。
孝亭合朱祭，天津会程邵。
是为德不孤，气味何同调。
世间间草木，不足充野烧。
惟莲出清水，植立独奇峭。
不染淤泥缁，不逐波流漂。
何骨中庸中，肌内离骚嚼。
玩花渴顿苏，食实饥足疗。
静中对君子，不语潜教诏。
一朝出莲枝，此事非人料。
将兴必有祥，事若玉阿鞘。
兹化岂徒尔，可以观其徼。
上侍鹤发慈，齿高德弥劭。
下盼庭阶郎，一一凌风鹞。
平生所树蓻，不但供栖燎。
濯缨作君子，口不道羿浇。
此去事偶心，如风历众窍。
家居作曾闵，富贵当廊庙。
商汤不待干，重华不劳叫。
决无李广奇，起足即嫖姚。
伶俜老书生，家在千里桥。
有心多不符，蠹简徒窃剽。
年来始逢君，恨不年再少。
论心膝渐亲，讲理头不掉。
相逢路不异，握手穷深穾。
相磨道义出，不觉辞萤爝。
人生何如此，无际可窥眺。
共靡中孚爵，自发同人笑。
此卉信如人，对酒为之酹。
酌酒礼此花，敢醴不敢醮。
朱景春安分轩
陈潜夫（明代）

一自幽栖白版扉，略无尘梦到轻肥。
摩娑老眼临书卷，抖擞闲身称布衣。
凤竹声回琴响近，雨苔青满屐痕稀。
客来况说云山好，处处春苗长蕨薇。
重过刘竹深孟功
王绂（明代）

昨朝复今晨，造君何其频。我来适我暇，君喜良不嗔。

语言有馀味，所乐皆天真。都城十万家，澹泊情偏亲。
送卢隐士归庐山
释契嵩（宋代）

世事如循环，是非终莫尽。羡尔归深山，任他讥小隐。

黄鹄举已高，白云去非近。天籁归寂寞，何峰弄清轸。
江神子令
刘志渊（金朝）

一江九曲虎龙奔。意雄雄。气融融。匝转昆仑，霹雳震乾坤。喷出金沙光的烁，明明相，混虚空。法身缥缈性恢弘。变无穷。体无踪。常应常静，法界显圆通。境摄一心空色混，无分别，契真风。
却望 其二
李绅（唐代）

丹橘村边独火微，碧流明处雁初飞。萧条落叶垂杨岸，隔水寥寥闻捣衣。